KIRJALLINEN KYSYMYS E-3498/01 esittäjä(t): Bart Staes (Verts/ALE) komissiolle. Kolumbiitti-tantaliittikartellia koskeva tutkimus.



Virallinen lehti nro 229 E , 26/09/2002 s. 0027 - 0028



KIRJALLINEN KYSYMYS E-3498/01 esittäjä(t): Bart Staes (Verts/ALE) komissiolle (8. tammikuuta 2002) Aihe: Kolumbiitti-tantaliittikartellia koskeva tutkimus Belgian parlamentin Suurten järvien aluetta käsittelevä tutkimusvaliokunta on esittänyt epäilyksen, että Brysseliin sijoittautunut kolumbiitti-tantaliitin tuottajien ammattiyhdistys Tantalium-Niobium International Study Center (TIC), on peiteoperaatio kolumbiitti-tantaliitin hinnat määrittelevälle kartellille. Suuri osa kolumbiitti-tantaliitin tuotannosta tapahtuu Kongon itäosassa sijaitsevalla Kivun alueella, jonka ugandalaiset ja ruandalaiset joukot ja niiden tukemat kapinalliset ovat miehittäneet. YK:n viimeaikaisista raporteista ilmenee, että nämä Kongon naapurimaat pitkittävät sotaa, koska ne hyötyvät alueen luonnonvarojen ryöstämisestä. Kun otetaan huomioon, että sota jatkuu, koska se rahoitetaan ryöstöjen tuotoilla, voisiko komissio ilmoittaa, onko se tutkinut TIC:in kartellinmuodostusta? Poul Nielsonin komission puolesta antama vastaus (22. helmikuuta 2002) Komissio on täysin tietoinen siitä, että Kongon demokraattinen tasavalta (DRC) on kärsinyt ympäristöllisiä ja taloudellisia menetyksiä alueellaan vallitsevan pitkällisen konfliktitilanteen vuoksi. Komissio on ottanut huomioon Yhdistyneiden Kansakuntien kertomuksen, joka koskee luonnonvarojen laitonta hyödyntämistä Kongon demokraattisessa tasavallassa, liitteessä (joulukuussa 2001) esitetyt havainnot ja seuraa kiinnostuneena aloitteita, kuten kolumbiitti-tantaliittikauppaa koskevaa tuoretta kertomusta, jonka International Peace Information Service -tutkimuslaitos esitti Brysselissä eurooppalaisten kansalaisjärjestöjen tuella. Vaikka kolumbiitti-tantaliitin hyödyntäminen on tärkeä taloudellinen intressi, joka voi lisätä todellista huolta turvallisuudesta, jota Ruanda ja Burundi käyttävät hyväksi perustellakseen miehitystään, muut konfliktissa osallisina olevat maat hyödyntävät muita resursseja, kuten timantteja ja trooppista metsää. On kerrottu, että eräs zimbabwelainen yritys, jonka johtokunta koostuu sotilashenkilöstä, on saanut tosiasiassa maailman laajimman hakkuuluvan hankkimalla oikeudet hyödyntää 33 miljoonaa hehtaaria trooppista metsää Kongon demokraattisessa tasavallassa eli 15 prosenttia koko alueesta. Tällaiset kaupalliset intressit Kongon demokraattisessa tasavallassa muodostavat selvästi vahvan esteen sotilaallisen intervention lopettamiselle. Komissio ei puolestaan ole tehnyt tutkimuksia raaka-aineiden kaupasta eikä erityisesti Kongon demokraattisen tasavallan kanssa liikesuhteita ylläpitävien eurooppalaisten tuottajien tai välittäjien roolista. Tällä hetkellä ei ole pakottavia syitä määrätä seuraamuksia millekään osapuolelle, joka on mukana Kongon demokraattisen tasavallan resurssien hyödyntämisessä. Yhdistyneiden Kansakuntien turvallisuusneuvosto päätti 19. joulukuuta 2001 lykätä päätöstä tästä asiasta edelleen kuudella kuukaudella ja antoi kuusihenkiselle asiantuntijaryhmälle valtuudet tehostaa tutkimuksia edelleen. Väliraportin odotetaan valmistuvan maaliskuussa 2002. On toivottavaa, että sen jälkeen on käytettävissä lopullista aineistoa, jonka pohjalta kansainvälinen yhteisö voi toimia.